Et mindre Challengerfly med fem personer om bord måtte torsdag eftermiddag sikkerhedslande i Aalborg Lufthavn på grund af problemer med den ene forrude. Problemerne opstod under en træningstur. - Problemer med ruden betyder, at man potentielt kan miste tryk i kabinen, og det udløser en sikkerhedsalarm, siger Morten Valtentin Jensen, der er kaptajn og presseofficer ved Flyvestation Aalborg. Klokken 16.21 blev beredskab og politi alarmeret. Kort efter landede flyet uden større dramatik. Hvad der præcis er årsagen til problemerne med ruden skal nu undersøges nærmere. - Det kan være alt fra en revne til et såkaldt birdstrike, hvor man rammer en fugl, siger Morten Valentin Jensen. Challengerflyet er et driftsikkert fly, og sikkerhedslandinger sker sjældent. - Nu skal vi undersøge, om vi kan lære noget af den her hændelse - om der er noget, vi skal ændre på. Flysikkerhed er et utroligt stort fokusområde, for der er ingen fortrydelsesret. Man kan ikke bare lige parkere i grøften og ringe til Falck. Det kan få fatale konsekvenser - så både små og store hændelser tager vi meget seriøst, siger Morten Valtentin Jensen. Måge forårsagede sikkerhedslanding i 2013 I 2013 var TV2 Nord med om bord, da et af Flyvevåbnets fly ramte en måge og måtte sikkerhedslande. Se indslaget her:

Referat:
Et mindre Challengerfly sikkerhedslandede torsdag eftermiddag i Aalborg Lufthavn.